b'\n_START_ARTICLE_\nMarjut Rimminen\n_START_PARAGRAPH_\nMarjut Rimminen (s. 1944) on suomalainen animaatiotaiteilija, joka on ty\xc3\xb6skennellyt Lontoossa vuodesta 1974._NEWLINE_Rimminen opiskeli graafista suunnittelua Helsingin Taideteollisessa oppilaitoksessa, josta valmistui 1968. H\xc3\xa4n alkoi pian tehd\xc3\xa4 animoituja mainoselokuvia, joista Vivante-vaahtokylpy\xc3\xa4 mainostanut piirroselokuva voitti parhaan mainoksen palkinnon Zagrebin kansainv\xc3\xa4lisill\xc3\xa4 animaatiofestivaaleilla 1972. Seuraavana vuonna Rimminen kutsuttiin ty\xc3\xb6h\xc3\xb6n Halas and Batchelor -animaatiostudioon Englantiin._NEWLINE_Vuodesta 1974 Rimminen on ty\xc3\xb6skennellyt itsen\xc3\xa4isesti Lontoossa ja tehnyt tv-mainoksia Suomen markkinoille ja lyhytelokuvia muun muassa Channel Four -televisiokanavalle. Yhdess\xc3\xa4 Liisa Helmisen kanssa h\xc3\xa4n teki Yleisradiolle lastenanimaatiosarjan Urpo ja Turpo. H\xc3\xa4nen nukkeanimaatioitaan on esitetty useilla kansainv\xc3\xa4lisill\xc3\xa4 filmifestivaaleilla, joilla h\xc3\xa4n on monesti toiminut my\xc3\xb6s tuomariston j\xc3\xa4senen\xc3\xa4, kuten vuonna 2008 Hiroshiman animaatiofestivaaleilla. Vuonna 1997 Rimmisen animaatio Many Happy Returns voitti p\xc3\xa4\xc3\xa4palkinnon Fantoche-animaatiofestivaaleilla Sveitsiss\xc3\xa4 ja lyhytelokuvafestivaaleilla Tampereella._NEWLINE_Marjut Rimminen toimii vierailevana opettajana National Film & Television Schoolissa, the Royal College of Artissa ja Surrey Institute of Art & Design -oppilaitoksessa. H\xc3\xa4n on vet\xc3\xa4nyt animaatioty\xc3\xb6pajoja eri puolilla maailmaa._NEWLINE_Rimminen oli naimisissa brittil\xc3\xa4isen animaattorin Dick Arnallin (1944\xe2\x80\x932007) kanssa. Marjut Rimmisen veli oli elokuvaohjaaja Sakari Rimminen._NEWLINE_Rimmisen t\xc3\xb6iden retrospektiivin\xc3\xa4yt\xc3\xb6kset pidettiin 1998 Tampereen elokuvajuhlilla ja Stuttgartin kansainv\xc3\xa4lisill\xc3\xa4 animaatiofestivaaleilla.'